Diari Oficial de la Generalitat Valenciana


Sumari del DOGV 6513, del 04-05-2011 (2011/5017)

RESOLUCIÓ de 23 de març de 2011, de la Conselleria d'Educació, per la qual es convoca el programa experimental d'ampliació de l'horari escolar durant el curs 2011/2012.
------------------------------------------------------------------------------------------------------------------------------------------------------------------------

### Dades del document

Número de DOGV
:   6513

Data del DOGV
:   04-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/5017


Data del document
:   23-03-2011

Organisme emissor
:   Conselleria d'Educació

Tipus de document
:   Resolució

Correcció d'errades

Anàlisi jurídica

 Descriptors 

:   * organització de l'ensenyament
    * ensenyament primari
    * ensenyament públic
    * mètode pedagògic
    * legislació
    * alumne
    * alumnat
    * ensenyament secundari
    * educació preescolar
    * suport econòmic
    * ensenyament obligatori
    * ensenyament professional
    * centre d'ensenyament

RESOLUCIÓ de 23 de març de 2011, de la Conselleria d'Educació, per la qual es convoca el programa experimental d'ampliació de l'horari escolar durant el curs 2011/2012.
[2011/5017]
La Llei Orgànica 2/2006,de 3 de maig, d'Educació (BOE núm. 106, de 04.05.2006), establix en l'article 120 que els centres, en l'exercici de la seua autonomia, poden adoptar experimentacions, plans de treball, formes d'organització o ampliació de l'horari escolar en els termes que establisquen les administracions educatives, sense que, en cap cas, s'imposen aportacions a les famílies ni exigències per a les administracions educatives.
Entre els principis que inspiren el sistema educatiu, es preveu en l'esmentada llei l'esforç compartit per l'alumnat, les famílies, els professors, els centres, les administracions, les institucions i el conjunt de la societat, així com l'autonomia per a establir i adequar les actuacions organitzatives i curriculars en el marc de les competències i responsabilitats que corresponen a l'Estat, a les comunitats autònomes, a les corporacions locals i als centres educatius.
El sistema educatiu està al servici del nostre alumnat, de les seues famílies i de la societat en el seu conjunt, i ha de donar una resposta adequada per a assolir els objectius que el sistema establix per a cada una de les etapes. En determinats moments clau del procés formatiu, o bé com a conseqüència de les característiques particulars de l'alumnat, este pot requerir d'un reforç complementari per a aconseguir estos objectius.
És convenient que tot l'alumnat, amb independència de l'etapa educativa en què es trobe, tinga l'oportunitat de poder rebre estos reforços amb la màxima qualitat i gratuïtament. Per a aconseguir-ho, és imprescindible explorar les opcions que dins de la normativa que regula el sistema educatiu puguen existir respecte d'això.
Una de les opcions que oferix el marc jurídic de la Llei Orgànica 2/2006, d'Educació, és la possibilitat de l'ampliació de l'horari escolar que, atenent als principis anteriorment mencionats, pot ser dedicat entre altres possibilitats al reforç de l'alumnat.
Este objectiu requerix un esforç organitzatiu per part dels centres educatius, dels equips directius i del professorat, però d'altra banda també es convertix en una oportunitat per a oferir a l'alumnat una atenció complementària i directa que els puga ajudar en el procés educatiu.
Encara que els reforços complementaris es poden realitzar en qualsevol etapa educativa, és en l'educació bàsica on es fan més necessaris per a l'alumnat.
L'Orde d'11 d'abril de 2006, de la Conselleria de Cultura, Educació i Esport, regula l'avaluació diagnòstica en l'ensenyança bàsica de la Comunitat Valenciana, i establix que esta té com a finalitat obtindre informació que permeta comprovar el grau d'adquisició de les competències bàsiques del currículum corresponent a l'Educació Primària i a l'Educació Secundària Obligatòria.
Els objectius específics d'esta avaluació diagnòstica són obtindre informació sobre les competències curriculars aconseguides per l'alumnat en les matèries o àrees avaluades, analitzar-ne els resultats i informar sobre estos als centres directius de la Conselleria d'Educació perquè així es puguen prendre les mesures oportunes, en l'àmbit de les seues competències, per a millorar la qualitat de l'ensenyança.
De l'anàlisi dels resultats d'esta avaluació diagnòstica, que té un caràcter informatiu i orientador per als centres, el professorat, l'alumnat i les seues famílies, i no té efectes acadèmics per a l'alumnat, es desprén la necessitat millorar les taxes d'èxit acadèmic dels nostres alumnes.
D'altra banda, la importància de l'obtenció del títol de Graduat en Educació Secundària per a la integració social i laboral de l'alumnat, així com per a la continuïtat d'estudis postobligatoris, justifica el desenrotllament de programes de reforç. De la mateixa manera, també es considera interessant que estos programes puguen realitzar-se en la resta d'etapes educatives, amb l'objectiu de millorar la formació del nostre alumnat, les taxes de titulació i evitar l'abandó prematur del sistema educatiu.
Després de dos anys d'experimentació, podem afirmar que el programa s'ha convertit en un instrument eficaç per a utilitzar el temps escolar optimitzant tant els recursos humans com materials. També ha millorat l'atenció directa a l'alumnat que precisa de reforç i/o enriquiment educatiu i ha possibilitat, en alguns centres que es puguen treballar altres accions que dins del currículum ordinari no es poden dur a terme.
Per això, fent ús de les atribucions que em conferix l'article 28 de la Llei 5/1983, de 30 de desembre, del Consell, i el Decret 118/2007, de 27 de juliol, del Consell, pel qual s'aprova el Reglament Orgànic i Funcional de la Conselleria d'Educació, vista la proposta de la directora general d'Avaluació, Innovació i Qualitat Educativa i de la Formació Professional de data 21 de març de 2011, en coordinació amb la Direcció General d'Ordenació i Centres Docents, i de conformitat amb esta, resolc:
Primer. Objecte i àmbit d'aplicació
Convocar el programa experimental d'ampliació de l'horari escolar dirigit a l'alumnat d'Educació Infantil, Educació Primària, Educació Secundària Obligatòria, Batxillerat i cicles formatius de Formació Professional matriculats en centres sostinguts amb fons públics de la Comunitat Valenciana, que es realitzarà durant el curs 2011/2012, d'acord amb el que s'ha previst en la present resolució.
Segon. Destinataris
1. Podran participar voluntàriament en este programa els centres sostinguts amb fons públics de la Comunitat Valenciana.
2. Per al desenrotllament d'este programa experimental cada centre podrà subscriure, en l'àmbit de les seues competències, acords de col·laboració amb administracions locals i altres entitats, a fi de garantir l'èxit dels objectius.
Tercer. Objectius
1. El programa experimental d'ampliació de l'horari escolar té com a principal objectiu la millora de l'èxit escolar de l'alumnat, tant en l'educació bàsica i obligatòria com en altres etapes no obligatòries.
2. Els objectius específics d'este programa són els següents:
a. Dotar els centres d'una major autonomia organitzativa perquè puguen donar una resposta més eficaç a les necessitats de l'alumnat i de les seues famílies.
b. Millorar la qualitat del servici educatiu a través de l'optimització dels recursos, tant humans com materials.
c. Dedicar el màxim de temps possible, dins de l'horari docent del professorat, a l'atenció directa a l'alumnat.
d. Millorar l'atenció a l'alumnat i especialment la d'aquell que necessita un reforç degut a les seues característiques individuals específiques.
e. Minimitzar l'alteració de l'atenció educativa ordinària de l'alumnat que rep reforços per diferents causes.
f. Facilitar el desenrotllament de metodologies innovadores i la utilització de materials didàctics i recursos educatius que permeten una atenció individualitzada i altament motivadora.
g. Avaluar i detectar bones pràctiques educatives i organitzatives que redunden en la millora de l'èxit escolar de l'alumnat, per a la posterior difusió i regulació.
Quart. Condicions per a l'ampliació de l'horari
1. Les accions proposades en l'àmbit d'este programa es realitzaran fora de l'horari lectiu de l'alumnat i seran impartides exclusivament per professorat del centre.
2. Les accions es realitzaran immediatament abans o immediatament després de l'horari lectiu, ja que es tracta d'una ampliació de l'esmentat horari.
3. Les accions podran dur-se a terme amb una ampliació de l'horari de matí i/o de vesprada.
4. L'ampliació total de l'horari no podrà superar l'hora diària per a l'alumnat en Educació Infantil i en Educació Primària, ni les dos hores diàries per a l'alumnat de la resta d'etapes.
5. La participació en este programa no suposarà en cap cas l'increment de l'horari lectiu del professorat establit per la normativa aplicable a este efecte. Podrà suposar la flexibilització de l'horari d'entrada i d'eixida del professorat que hi participa respecte de l'horari general.
Quint. Accions que s'han de desenrotllar
1. En l'àmbit d'este programa experimental, es podran desenrotllar les següents accions, atenent a les diferents etapes educatives:
a. Educació Infantil (2n cicle):
- Reforç en la iniciació de la lectoescriptura
- Reforç en la iniciació de les habilitats logicomatemàtiques
- Reforç dels hàbits saludables i l'educació en valors a través de l'activitat física i l'esport
b. Educació Primària:
- Reforç de la lectoescriptura
- Reforç en les àrees instrumentals
- Reforç en llengües estrangeres
- Reforç per a l'alumnat que ha passat de cicle però que no ha aconseguit alguns dels objectius generals de les àrees
- Enriquiment curricular i atenció a l'alumnat amb altes capacitats
- Animació lectora
- Reforç dels hàbits saludables i l'educació en valors a través de l'activitat física i l'esport
c. Educació Secundària Obligatòria:
- Reforç en matèries amb dificultats especials per a ser superades per l'alumnat
- Reforç en llengües estrangeres
- Reforç per a l'alumnat que ha promocionat però no ha superat totes les matèries
- Enriquiment curricular i atenció a l'alumnat amb altes capacitats
- Animació lectora
- Suport per a la preparació de la prova d'accés als cicles formatius de grau mitjà de Formació Professional
- Reforç dels hàbits saludables i l'educació en valors a través de l'activitat física i l'esport
d. Batxillerat:
- Reforç de matèries amb dificultats especials per a ser superades per l'alumnat
- Reforç en llengües estrangeres
- Reforç per a l'alumnat que ha promocionat però no ha superat totes les matèries
- Enriquiment curricular i atenció a l'alumnat amb altes capacitats
- Reforç per a la preparació de la prova d'accés a la universitat
- Suport per a la preparació de la prova d'accés als cicles formatius de grau superior de Formació Professional
- Reforç dels hàbits saludables i l'educació en valors a través de l'activitat física i l'esport
e. Cicles formatius de Formació Professional:
- Reforç en mòduls amb dificultats especials per a ser superats per l'alumnat
- Reforç per a l'alumnat que ha promocionat però no ha superat tots els mòduls
- Enriquiment curricular i atenció a l'alumnat amb altes capacitats
- Suport per a la preparació de la prova d'accés als cicles formatius de grau superior de Formació Professional
- Reforç dels hàbits saludables i l'educació en valors a través de l'activitat física i l'esport
2. Els centres poden establir altres accions, que en tot cas hauran de justificar-se de forma adequada en el seu projecte.
3. Aquells centres als quals se'ls autoritze el desenrotllament del programa experimental d'enriquiment curricular i altes capacitats durant el curs 2011/2012 no podran desenrotllar accions d'enriquiment curricular i altes capacitats en este programa.
Sext. Condicions de participació del centre
1. El projecte de participació en este programa haurà de ser aprovat pel claustre i el consell escolar del centre.
2. Una vegada aprovada la realització del projecte, els centres participants en este programa assumiran la realització amb els seus recursos i no es podran establir obligacions complementàries en la seua dotació de recursos personals o econòmics per a l'administració educativa, segons establix la Llei Orgànica 2/2006, de 3 de maig, d'Educació, en l'article 120. No obstant això, als centres de titularitat de la Generalitat se'ls podrà facilitar una dotació econòmica per a complementar en part els gastos derivats de l'aplicació i l'avaluació del programa.
Sèptim. Condicions de participació del professorat
1. El director o la directora del centre, una vegada haja escoltat l'òrgan de coordinació pedagògica, establirà les accions que s'incorporaran al projecte, així com el professorat que atendrà l'alumnat durant la realització.
2. El director o la directora designarà un membre de l'equip directiu que realitzarà les tasques de coordinació del programa en el centre, les funcions del qual consistixen bàsicament a planificar-lo, coordinar-lo i avaluar-lo.
3. En les accions proposades en l'àmbit d'este programa, com que estan dirigides a millorar i reforçar l'atenció de l'alumnat, podrà participar tot el professorat del centre, encara que no atenga directament l'alumnat en l'horari ordinari.
4. Els equips de cicle en Educació Infantil i Educació Primària i els departaments en Educació Secundària o òrgans anàlegs establiran la programació de les accions relacionades amb el seu àmbit de competències.
Octau. Condicions de participació de l'alumnat
1. El membre de l'equip directiu que realitze les tasques de coordinació del programa establirà el sistema més eficaç d'informació per a l'alumnat i les famílies.
2. La participació de l'alumnat en este programa requerirà l'autorització per escrit dels pares, mares o tutors en el cas que siguen menors d'edat. Esta autorització haurà de ser custodiada pel centre fins a la finalització del programa.
3. En cap cas es podran imposar aportacions a les famílies per la participació dels seus fills o filles en este programa, segons establix la Llei Orgànica 2/2006, d'Educació, de 3 de maig, en l'article 120.
Nové. Organització de l'atenció a l'alumnat
1. Podrà participar en este programa tot l'alumnat del centre o bé part d'este, atenent aspectes com ara l'etapa o el curs, o bé a les seues circumstàncies individuals. En tot cas, els projectes intentaran que participe el major nombre d'alumnat del centre.
2. L'alumnat pot ser distribuït segons el seu grup-classe o bé establint distribucions diferents per a la participació en el programa.
3. En el cas que s'establisquen distribucions diferents de les del grup-classe o bé no participe tot l'alumnat del centre susceptible de fer-ho, s'establiran criteris objectius per a l'elecció i distribució d'este.
Deu. Sol·licituds, documentació i termini de participació
1. La direcció dels centres públics de titularitat de la Generalitat o bé la titularitat de la resta de centres sostinguts amb fons públics que desitgen participar en esta convocatòria, hauran de dirigir a la Direcció General d'Avaluació, Innovació i Qualitat Educativa i de la Formació Professional situada en l'avinguda Campanar, número 32 (46006) de València, la documentació següent:
a) Sol·licitud de participació, degudament omplida, conforme al model recollit en l'annex I.
b) Projecte del centre per a la realització del programa, d'acord amb el que establix el punt onze d'esta resolució.
2. La documentació serà presentada per mitjà de qualsevol de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Les sol·licituds que es remeten per correu hauran de ser presentades en les oficines de correus i hauran de complir el procediment establit en l'article 31 del Reglament del Servici de Correus: les instàncies seran presentades en sobre obert perquè la persona encarregada hi estampe el segell de dates. Haurà de figurar amb claredat el nom de l'oficina i la data de presentació.
3. S'enviarà una còpia de la sol·licitud i del projecte del centre per a la realització del programa al correu electrònic: programa\_.
4. El termini de presentació de sol·licituds de participació en el programa finalitzarà el dia 27 de maig de 2011.
Onze. Característiques del projecte
1. La descripció del projecte s'ajustarà al format següent: extensió màxima de 20 pàgines, format DIN A4 i font Arial 12 o semblant, a doble espai.
2. El projecte es regirà pel guió següent:
a. Objectius del projecte
b. Membre de l'equip directiu, coordinador o coordinadora
c. Situació i necessitat d'este. Els centres que hagen participat en convocatòries anteriors inclouran en este punt un apartat de seguiment del programa
d. Alumnat destinatari del projecte i, si és el cas, procediment de selecció
e. Accions que s'han de realitzar
f. Horari ordinari del centre i horari de realització de cada una de les accions
g. Professorat participant per accions, indicant, si és el cas, la situació administrativa
h. Criteris interns de coordinació
i. Criteris interns d'avaluació del projecte
Dotze. Valoració dels projectes
1. El Servici d'Innovació i Qualitat Educativa, com a òrgan instructor, facilitarà els projectes presentats perquè siguen examinats per la Comissió de Selecció, Seguiment i Avaluació constituïda per:
President:
- El/La cap de l'Àrea d'Avaluació, Innovació i Qualitat Educativa o persona en qui delegue
Vocals:
- El/La cap del Servici d'Innovació i Qualitat Educativa
- El/La cap del Servici d'Ordenació Acadèmica
- El/La cap de programes experimentals de la Direcció General d'Avaluació, Innovació, Qualitat Educativa i de la Formació Professional
- Un/a inspector/a d'Educació designat/ada pel servici central de la Inspecció Educativa
- Tres tècnics del Servici d'Innovació i Qualitat Educativa, un dels quals realitzarà les funcions de secretari/ària
2. La Comissió de Selecció, Seguiment i Avaluació realitzarà una valoració dels projectes presentats, atenent al compliment del que establix esta resolució, així com a la seua qualitat i al grau d'implicació i participació del centre educatiu. Per a això tindrà en compte els criteris següents:
a) Les característiques del centre i del seu alumnat (fins a 15 punts)
b) La justificació de les accions que s'han de desenrotllar (fins a 20 punts)
c) La implicació del professorat del centre, especificada a través de la participació en els departaments didàctics i la coordinació ordinària d'aula (fins a 15 punts)
d) Viabilitat de l'horari proposat per al desenrotllament de les accions plantejades (fins a 20 punts)
e) La coordinació entre el professorat implicat i la resta, així com el seguiment i la coordinació del programa (fins a 10 punts)
f) L'avaluació de les accions realitzades, així com la del programa (fins a 15 punts)
g) La participació en altres programes experimentals, o altres convocats per esta Conselleria a proposta de la Direcció General d'Avaluació, Innovació i Qualitat Educativa i de la Formació Professional (fins a 5 punts)
La puntuació total que es podrà obtindre és de 100 punts. Quedaran exclosos del procés de selecció els projectes que no aconseguisquen el 50% de la puntuació total.
Tretze. Resolució de la convocatòria
1. La Comissió de Selecció, Seguiment i Avaluació proposarà a l'òrgan instructor la relació de centres seleccionats, així com l'assignació econòmica corresponent als centres de titularitat de la Generalitat seleccionats.
2. La relació provisional dels projectes seleccionats, amb la indicació de les quantitats proposades per als centres de titularitat de la Generalitat, i la relació provisional dels projectes no seleccionats es faran públiques en el tauler d'anuncis de la Conselleria d'Educació i de les direccions territorials d'Educació.
3. S'establix un termini des de l'endemà de la publicació de les llistes provisionals fins al dia 9 de setembre de 2011 perquè:
a) La direcció o el titular dels centres, els projectes dels quals hagen sigut seleccionats, remeta a la Direcció General d'Avaluació, Innovació i Qualitat Educativa i de la Formació Professional, Servici d'Innovació i Qualitat Educativa, un escrit en què faça constar que accepta realitzar el projecte presentat en les condicions aprovades per la Comissió de Selecció o que renuncia expressament a la realització. S'enviarà una còpia de l'escrit al correu electrònic: programa\_jxgomtcpx@zsi.ua.
b) La direcció o el titular dels centres, els projectes dels quals no han sigut seleccionats, puga presentar les al·legacions que considere oportunes.
4. Transcorregut el termini establit en el punt anterior, comprovats els escrits d'acceptació o renúncia, estudiades i, si és el cas, ateses les al·legacions presentades, el Servici d'Innovació i Qualitat Educativa, vista la proposta de la Comissió de Selecció, elevarà la proposta definitiva a la directora general d'Avaluació, Innovació i Qualitat Educativa i de la Formació Professional, qui resoldrà la convocatòria per delegació del conseller.
5. La resolució de la convocatòria es publicarà en el Diari Oficial de la Comunitat Valenciana.
6. En aplicació del que establix l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, el termini màxim per a resoldre esta sol·licitud és de sis mesos des de la data d'efectes d'esta convocatòria. L'efecte que produirà el silenci administratiu, si transcorre el termini sense que s'haja dictat i publicat la resolució corresponent, serà desestimatori de la sol·licitud.
Catorze. Obligacions dels centres
1. Els centres, els projectes dels quals siguen autoritzats mitjançant una resolució, hauran de posar-los en pràctica durant el curs 2011/2012 i hauran de complir les bases d'esta resolució i les expressades en el seu projecte.
2. Els centres participants hauran de col·laborar en el seguiment i avaluació que realitzarà la Direcció General d'Avaluació, Innovació i Qualitat Educativa i de la Formació Professional segons les directrius establides a este efecte.
Quinze. Gastos de funcionament
En el cas que el centre on s'amplie l'horari siga de titularitat de la Generalitat, el centre podrà rebre una quantitat econòmica per a sufragar parcialment els gastos que es deriven de la seua aplicació i avaluació.
Setze. Reconeixement i certificació
1. Al professorat que participe en el programa regulat per esta resolució se li reconeixeran 60 hores, atés que este programa d'innovació educativa s'ajusta al que s'ha preceptuat en l'article vint-i-sis de l'Orde 99/2010, de 21 de desembre, de la Conselleria d'Educació, per la qual es regulen les modalitats, la convocatòria, el reconeixement, la certificació, el registre i la valoració de les activitats de formació permanent del professorat (DOCV núm. 6443, de 21.01.2011), tal com assenyala l'article quaranta-un, de l'esmentada orde, pel qual es regula l'acreditació i valoració de les activitats de formació permanent i altres activitats per a la millora de la qualitat de l'ensenyança, a este efecte del complement retributiu relacionat amb la formació permanent del professorat. A estos efectes també se li reconeixeran les mateixes hores al director o directora i al coordinador o coordinadora del programa.
2. El Servici de Formació del Professorat de la Direcció General de Personal Docent de la Conselleria d'Educació, al terme del programa, expedirà la corresponent certificació.
Dèsset. Difusió i supervisió
1. Les direccions territorials competents en matèria d'Educació, en el seu corresponent àmbit de gestió, adoptaran les mesures necessàries per a la difusió i aplicació d'esta resolució.
2. La Inspecció Educativa vetlarà pel bon desenrotllament d'este programa en els centres educatius amb subjecció a esta resolució i participarà en l'avaluació del programa a través del procediment que s'establisca a este efecte.
3. En qualsevol moment del desenrotllament del programa, la Inspecció Educativa podrà proposar de forma justificada a la directora general d'Avaluació, Innovació i Qualitat Educativa i de la Formació Professional la revocació de participació en el programa, per incompliment del que establix esta resolució o del projecte presentat pels centres.
Díhuit. Avaluació del programa
1. La Comissió de Selecció, Seguiment i Avaluació establirà el procediment d'avaluació del programa.
2. La Comissió elevarà un informe final a la Direcció General d'Avaluació, Innovació i Qualitat Educativa i de la Formació Professional, a fi de millorar, si procedix, l'estructura i funcionament en pròximes convocatòries.
Dènou. Finançament
1. Als centres de titularitat de la Generalitat se'ls podrà assignar una quantitat econòmica. La quantia corresponent a cada un d'estos centres serà proposada per la Comissió de Selecció, Seguiment i Avaluació, atenent al nombre de projectes aprovats i tenint en compte el nombre d'accions que han de desenrotllar els centres, les necessitats plantejades per estos i la puntuació obtinguda en la valoració dels seus projectes.
2. El finançament d'este programa anirà a càrrec de l'aplicació pressupostària 30.74.289G.392, corresponent a l'aportació del Ministeri d'Educació, i de l'aplicació pressupostària 53.22.90.048.28.8, corresponent als pressupostos de la Generalitat per a l'any 2011, per un import global màxim de 220.000 euros.
Vint. Delegació
Es delega en la directora general d'Avaluació, Innovació i Qualitat Educativa i de la Formació Professional la facultat de concedir les quantitats econòmiques destinades a compensar els gastos derivats de la posada en marxa del programa, d'adoptar les mesures oportunes per al compliment d'esta resolució i de resoldre i notificar totes les incidències que es plantegen en la seua interpretació i execució.
Vint-i-u. Eficàcia
La present resolució produirà efectes l'endemà de la seua publicació en el Diari Oficial de la Comunitat Valenciana.
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció contenciosa administrativa, esta resolució, que posa fi a la via administrativa, podrà ser recorreguda potestativament pels centres concertats en reposició o es podrà interposar directament un recurs contenciós administratiu, en els terminis i davant dels òrgans que s'indiquen a continuació:
a) El recurs de reposició haurà d'interposar-se davant del conseller d'Educació en el termini d'un mes, a comptar de l'endemà de la seua publicació.
b) El recurs contenciós administratiu haurà de formalitzar-se davant del Tribunal Superior de Justícia de la Comunitat Valenciana en el termini de dos mesos, a comptar de l'endemà de la seua publicació.
València, 23 de març de 2011.- El conseller d'Educació: Alejandro Font de Mora Turón.